NAKON što je u subotu u Kaštel Sućurcu zapaljen lutak Milorada Pupovca, danas je lutak s njegovim likom zapaljen i u Kaštel Starom. Dakle, u Kaštelima je opet zapaljen lutak Milorada Pupovca, drugi put u nekoliko dana. Nakon Kaštelana iz Sućurca, i Kaštelani iz Kaštela Starog smatraju da je lider hrvatskih Srba glavni krivac za sve loše što im se događa u životu.

"Sramota. Nije bio dovoljan jedan i sva medijska pompa nego oni danas još jednog", kazao nam je čitatelj iz Kaštela.

"Tužno u kakvom gradu živim", dodao je.

Osim toga, i u Kaštel Starom ponovljen je skeč sa skakanjem maškara odjevenih u vaterpoliste Zvezde u more, čime su ismijavali nedavni napad u Splitu.

Tekst se nastavlja ispod oglasa

Dok je lutak Milorada Pupovca gorio, ljudi su, kaže nam čitatelj, oduševljeno pljeskali.

Osim Pupovca, u Kaštel Starom spaljen je i lutak s likom Andreja Plenkovića koji je imao boksačke rukavice i predstavljao, kako nam kaže čitatelj, anemičnog boksača koji se bori s aferama.